CELEX: 62020TN0581
Language: el
Date: 2020-09-21 00:00:00
Title: Υπόθεση T-581/20: Προσφυγή της 21ης Σεπτεμβρίου 2020 — YP κατά Επιτροπής

3.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 371/29
            
         
      Προσφυγή της 21ης Σεπτεμβρίου 2020 — YP κατά Επιτροπής
      (Υπόθεση T-581/20)
      (2020/C 371/33)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: YP (εκπρόσωποι: J. Van Rossum και J.-N. Louis, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την από 14 Νοεμβρίου 2019 απόφαση με την οποία η Επιτροπή δεν την προήγαγε στον βαθμό AD 14 κατά την περίοδο προαγωγών 2019·
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τέσσερις λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται παράβαση του άρθρου 45 του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης (στο εξής: ΚΥΚ). Η προσφεύγουσα υποστηρίζει ότι κατά τη συγκριτική εξέταση των προσόντων η Επιτροπή δεν έλαβε υπόψη τους πολλούς συνδυασμούς γλωσσών που κάλυπτε.
               
            
                  2.
               
               
                  Με τον δεύτερο λόγο ακυρώσεως προβάλλεται παράβαση του τεκμηρίου αθωότητας. Η προσφεύγουσα βάλλει κατά της προσβαλλομένης αποφάσεως υποστηρίζοντας ότι την εξαίρεσε αυτομάτως από τους προαγώγιμους υπαλλήλους κατ’ εφαρμογήν διοικητικής πρακτικής που συνίσταται στην αυτόματη αφαίρεση από τον κατάλογο των προαγώγιμων υπαλλήλων όλων των μελών του προσωπικού εις βάρος των οποίων διεξάγεται έρευνα ή έχει επιβληθεί διοικητική ή πειθαρχική κύρωση. Κατά την προσφεύγουσα, η πρακτική αυτή παραβιάζει την αρχή του τεκμηρίου αθωότητας.
               
            
                  3.
               
               
                  Με τον τρίτο λόγο ακυρώσεως προβάλλεται παράβαση του από 18 Σεπτεμβρίου 2019 φιλικού διακανονισμού στις υποθέσεις T-562/18, YP κατά Επιτροπής και T-563/18, YP κατά Επιτροπής. Κατά την άποψη της προσφεύγουσας, ο διακανονισμός αυτός δεσμεύει τους διαδίκους και αυτοί οφείλουν να τηρούν όλες τις ρήτρες του.
               
            
                  4.
               
               
                  Με τον τέταρτο λόγο ακυρώσεως προβάλλεται παράβαση του άρθρου 9, παράγραφος 3, του παραρτήματος IX του ΚΥΚ. Η προσφεύγουσα υποστηρίζει ότι, δυνάμει του άρθρου αυτού, μπορεί να επιβληθεί μία και μόνη πειθαρχική κύρωση για κάθε παράπτωμα. Πλην όμως, μολονότι ο αυτόματος αποκλεισμός από τον κατάλογο των προαγώγιμων υπαλλήλων δεν αποτελεί, αυτός καθ’ εαυτόν πειθαρχική κύρωση, εντούτοις είναι άμεση συνέπεια της κίνησης διαδικασίας έρευνας ή πειθαρχικής διαδικασίας ή της επιβολής πειθαρχικής κύρωσης.